АҞӘА, жьҭаара 13 - Sputnik. Урыстәылатәи аҟазауаа Гәдоуҭатәи аковид-госпиталь аҿы игылоу атомограф аремонт аҟаҵара иалагеит. Ииасыз амчыбжь азы акомпиутертә томограф аусура иаҟәыҵит ахархәарахь ианрырҭа ашьҭахь ҩымш ааҵуаны ҳәа арадио Sputnik иазеиҭарҳәеит Агәабзиарахьчара аминистрра апресс-маҵзураҿы.
"Аҟазацәа аахьеит. Дара аковид-центр аҿы иҟоуп. Арҭ аппарат ықәзыргылаз ракәӡам. Дара зынӡа хҩык ыҟоуп. Аҟазауаҩ хадеи ҩыџьа ицхырааҩцәеи. Уажәы адиагностика мҩаԥыргоит, амзыз ашьақәыргыларазы. Уи ашьҭахь аремонт иалагоит", - рҳәеит апресс-маҵзураҿы.
Аҟазауаа атәылаҿ иҟоу аепидемиологиатә ҭагылазаашьа инадҳәаланы ишалшо ала рус лассы иҟарҵоит.
Акомпиутертә томографиа аппарат Гәдоуҭатәи ахәышәтәырҭахь иааган цәыббра 2 рзы. Иара аахәан аԥсуа бизнесуаа рхарџь ала.
Атомограф аус амуанаҵы аҭыхрақәа мҩаԥыргоит арентген-аппарат ала.
Акоронавирус иазку ажәабжьқәа зегьы шәрыԥхьар ҟалоит абра>>